Isabella wil die wêreld ŉ beter plek maak   Isabella Du Plessis Isabella du Plessis het ŉ indrukwekkende agt onderskeidings losgeslaan in haar matriekeindeksamen. Hierdie onderhoofmeisie van Hoërskool Menlopark het presteer in Afrikaans, wiskunde, Engels, fisiese wetenskappe, lewenswetenskappe, visuele kuns, lewensoriëntering en musiek. Haar ouers, Wikus en Anoek, is onderskeidelik ŉ IT-bestuurder en ŉ grafiese ontwerper. Haar ousus, Letchen, studeer reeds BCom Rek op Potchefstroom. Isabella beplan om ŉ mediese dokter te word en sy het reeds keuring by Wits, Tukkies, UK en Stellenbosch gekry. Sy oorweeg nog waarheen om te gaan, maar “dink die Kaap klink aanloklik”. Isbella was een van haar skool se 20 akademiese top-presteerders. Sy is lief vir kuns, lees en die natuur. Sy glo ŉ mens moet só lewe dat jy die wêreld verander en ’n beter plek maak vir ander mense. Hoewel sy geneig is om alles te wil oordink, meen sy tog dat ŉ mens jouself nie te ernstig moet neem nie. Sy beskryf haarself as ŉ vrolike mens wat aan soveel as moontlik aktiwiteite wil deelneem. Sy het op laerskool al aan netbal, atletiek, swem en musiek deelgeneem. Die Noord-Gauteng-netbalspan waarvan sy kaptein was, het verlede jaar die SA Kampioenskap gewen en is as die beste span in Suid-Afrika gekroon. Sy het ook deelgeneem aan atletiek – as atleet én as hoofdirigent. Sy vertel hoe sy aan die begin van verlede jaar moes rondhardloop tussen dié twee rolle. Tussen al die bedrywigheid deur het sy boonop ŉ gemiddel van 88% behaal. Sy het baie geleer uit haar leierskapsposisies en moes in baie gevalle leiding neem. Sy het die matrieks van 2017 se skooldagboek ontwerp en heelwat tyd bestee aan kuns, wat een van haar vakke was. Sy het ook verlede jaar die gr. 8-musiekeksamen afgelê. Sy skryf haar akademiese sukses toe aan haar vermoë om prioriteite te kan bepaal. Haar grootste rolmodel is ŉ vriendin van haar wat verlede jaar baie swaar gekry het. Wat Isabella beïndruk het, is hoe die vriendin altyd positief bly, maak nie saak wat gebeur nie.